Psalms.
81.
Pan-am-amleng itsun mengia-appeh ni tayu kapenaydayaw nan Apu Dios tayud Israel ni kamengippa-let ni hi-gatsu. 
Unnudi tayuddan tambourine, yadda ayyuding niyadda gitalah hu a-appeh tayu. 
Pampatnul tayudda dama hu tangguyup hedin nedatngan hu Piyestah ni Kaketellakin Bulan niyan Kaketullikengin Bulan. 
Mahapul ni u-unnuden tayu, tep huyya hu hakey ni intugun Apu Dios tayun helag Israel. 
Huyya hu intugun tuddan aammed tayun helag Israel eman ni nengastiguan tuddan iEgypt. Yan nunman ey wada dingngel kun immehel ni eggak amta keibbellinan tun kantuy 
“E-kalek hu heni mebel-at ni yuka hakhakbasi niya hipan heni yuka li-li-bita, tep pappegen ku hu nekalligat ni ngunu yud neihbutan yu. 
Nampehemmehemmek kayu et ihwang dakeyud ligat yu. Hinumang ku hu dasal yu eman ni immennak di mahdel ni kulput niya pinatnaan ku hu kahinammad ni yuka pengullug di Meribah eman ni nanlilihan yudman, tep endi innumen yun danum. 
Dengel yuwak kedi kuma anhan e tutu-uk ni helag Israel, et tugunen dakeyu. 
Entan tu daydayaw hu dios ni edum ni tutu-u, nem hi-gak ni ebuh hu daydayaw yu. 
Tep hi-gak hu Ap-Apu e Dios yun nengihwang ni hi-gayud neihbutan yud Egypt. Ibega yun hi-gak hu hipan mahapul yu et idwat ku. 
Nem eleg yu dedngela hu tugun ku niya kanyu ni-nganguy eleg yuwak mahapul, 
et iebulut kun ippahding yu hu hipan pinpinhed yun pehding, tep makneg kayu. 
Gullat et anhan ni yuwak kadedngela, et u-unnuden yu hu tugun kun tutu-uk ni helag Israel, 
ey nanna-ud ni meminpinhakkey hu pengapputan kuddan buhul yu. 
Et emin ida hu kamengihihhingit ni hi-gak e Ap-Apu ey manyu-ung idad hinanggak ni takut da niya kastiguen kuddan ingganah. 
Nem hedin hi-gayu, man paka-ippaptek dakeyu, et idwat kun ingganah hu kakkayyaggud ni kennen yu niya iddawtan dakeyun putsukan.” 
